ভেরা সি. রুবিন মানমন্দির

ভেরা সি. রুবিন মানমন্দির দক্ষিণ আমেরিকার চিলিতে নির্মাণাধীন একটি জ্যোতির্বৈজ্ঞানিক মানমন্দির। প্রকল্পটি পূর্বে বৃহৎ একত্রে-দৃষ্ট জরিপ দূরবীক্ষণ যন্ত্র (Large Synoptic Survey Telescope বা সংক্ষেপে LSST) নামে পরিচিত ছিল। নির্মাণকাজ সমাপ্ত হলে এর  প্রধান কাজ হবে কয়েক রাত পর পর সমগ্র দক্ষিণ গোলার্ধের আকাশের জ্যোতির্বৈজ্ঞানিক জরিপ সম্পন্ন করা, যার ফলে এটি দশ বছর ধরে একটি কালাতিক্রমী আলোকচিত্রের নথি তৈরি করবে। নথিটিকে স্থানকালের উত্তরাধিকার জরিপ বা ইংরেজিতে লেগেসি সার্ভে অভ স্পেস অ্যান্ড টাইম (Legacy Survey of Space and Time, বা সংক্ষেপে LSST) নাম দেওয়া হয়েছে। মানমন্দিরটিকে উত্তর চিলির কোকিম্বো অঞ্চলে অবস্থিত ও   সেররো পাচোন পর্বতের এল পেনিয়োন নামক শিখরে, ইতিমধ্যে বিদ্যমান জেমিনি মানমন্দির এবং দক্ষিণা জ্যোতিঃপদার্থবৈজ্ঞানিক গবেষণা দূরবীক্ষণ যন্ত্রের পাশে স্থাপন করা হয়েছে। ভেরা রুবিন মানমন্দিরের মূল কেন্দ্রটি মানমন্দির থেকে সড়কপথে প্রায়  দূরে লা সেরেনা শহরে অবস্থিত। মার্কিন জ্যোতির্বিজ্ঞানী ভেরা রুবিনের নামে এই মানমন্দিরটির নামকরণ করা হয়েছে। তিনি ছায়াপথের ঘূর্ণন হার সম্পর্কিত একাধিক আবিষ্কারের ক্ষেত্রে অগ্রণী গবেষক ছিলেন। মানমন্দিরটি মার্কিন জাতীয় বিজ্ঞান ফাউন্ডেশন ও মার্কিন শক্তি বিভাগের বিজ্ঞান কার্যালয়ের একটি যৌথ উদ্যোগ এবং জাতীয় বিজ্ঞান ফাউন্ডেশনের নোয়ারল্যাব (NOIRLab) এবং স্ল্যাক (SLAC) জাতীয় ত্বরক পরীক্ষাগার এটি যৌথভাবে পরিচালনা করছে।

রুবিন মানমন্দিরটি সিমোনি জরিপ দূরবীক্ষণ যন্ত্র দিয়ে সজ্জিত। এটি একটি প্রশস্ত-ক্ষেত্র প্রতিফলক দূরবীক্ষণ যন্ত্র যার একটি ৮.৪-মিটার ব্যাসের মূল দর্পণ রয়েছে, যা কয়েক রাত পরপর সমগ্র উপলব্ধ আকাশের আলোকচিত্র গ্রহণ করতে পারে। দূরবীক্ষণ যন্ত্রটি ত্রি-দর্পণ বিষমকেন্দ্রিকতা-সংশোধিত দূরবীক্ষণ যন্ত্রের একটি রূপ ব্যবহার করে, যার ফলে এই ঘনসংবদ্ধ দূরবীক্ষণ যন্ত্রটি ৩.৫-ডিগ্রি-ব্যাসের দৃশ্যক্ষেত্রের উপর সুস্পষ্ট চিত্র সরবরাহ করতে পারে। চিত্রগুলি ৩.২-গিগাপিক্সেল চার্জ-কাপল্ড ডিভাইস চিত্রণ (CCD) আলোকচিত্রগ্রাহী যন্ত্র (ক্যামেরা) দ্বারা যন্ত্রস্থ করা হয়, যা এখন পর্যন্ত নির্মিত বৃহত্তম ডিজিটাল ক্যামেরা।

২০০১ সালে প্রথম এই মানমন্দিরটি নির্মাণের প্রস্তাব করা হয়। এরপর ২০০৭ সালে (বেসরকারি তহবিল দিয়ে) দর্পণটির নির্মাণ কাজ শুরু হয়। এরপর এটি ২০১০-এর জ্যোতিঃপদার্থবিজ্ঞান দশকীয় জরিপে শীর্ষস্থানীয় বৃহৎ স্থল-ভিত্তিক প্রকল্পে পরিণত হয়। শেষ পর্যন্ত আনুষ্ঠানিকভাবে ১লা আগস্ট, ২০১৪ তারিখে প্রকল্পটির নির্মাণকাজ শুরু হয়, যে সময় মার্কিন জাতীয় বিজ্ঞান ফাউন্ডেশন এটির নির্মাণ বাজেটের FY2014 অংশটি (২ কোটি ৭৫ লক্ষ মার্কিন ডলার) অনুমোদন করে। মার্কিন জাতীয় বিজ্ঞান ফাউন্ডেশন, মার্কিন শক্তি বিভাগ ও নিবেদিতপ্রাণ আন্তর্জাতিক অলাভজনক সংস্থা, এলএসএসটি ডিসকভারি অ্যালায়েন্স দ্বারা সংগৃহীত ব্যক্তিগত অনুদান থেকে এর তহবিলের যোগান আসে। জ্যোতির্বৈজ্ঞানিক গবেষণার জন্য বিশ্ববিদ্যালয় সংঘের (অ্যাসোসিয়েশন অভ ইউনিভার্সিটিজ ফর রিসার্চ ইন অ্যাস্ট্রোনমি, AURA) ব্যবস্থাপনায় নির্মাণকাজটি পরিচালিত হচ্ছে। মোট প্রত্যাশিত নির্মাণ ব্যয় ছিল প্রায় ৬৮ কোটি মার্কিন ডলার।

২০১৫ সালের এপ্রিল মাসে প্রথম প্রস্তর স্থাপনের মাধ্যমে নির্মাণকাজ শুরু হয়। প্রকৌশলী আলোকচিত্রগ্রাহক যন্ত্র দিয়ে প্রথম আকাশ পর্যবেক্ষণের ঘটনাটি ২০২৪ সালের অক্টোবর মাসে  ঘটে। আর ব্যবস্থাটির প্রথম আলোর আলোকচিত্রটি ২৩শে জুন ২০২৫ সালে প্রকাশিত হয়। কোভিড-১৯ বৈশ্বিক মহামারীর কারণে সময়সূচিতে বিলম্ব ঘটে, ফলে সম্পূর্ণ জরিপ কার্যক্রম ২০২৫ সালের শেষের দিকে শুরু করার পরিকল্পনা করা হয়েছে। এর দুই বছর পর সংগৃহীত উপাত্তগুলিকে সম্পূর্ণরূপে জনসমক্ষে প্রকাশের পরিকল্পনা করা হয়েছে।

 আরও দেখুন 

 বৃহত্তম আলোক প্রতিফলক দূরবীক্ষণ যন্ত্রের তালিকা
 জ্যোতির্বিজ্ঞানের জন্য দৃশ্যমান এবং অবলোহিত জরিপ দূরবীক্ষণ যন্ত্র (ভিস্টা)
 ভিএলটি জরিপ দূরবীক্ষণ যন্ত্র

 তথ্যসূত্র 

 আরও পড়ুন 
 LSST Tutorials for Experimental Particle Physicists – রুবিন মানমন্দিরের নকশার বিস্তারিত ব্যাখ্যা (২০০৬ সালের ফেব্রুয়ারি পর্যন্ত) 
  হালানাগাদকৃত ও সম্প্রসারিত সারসংক্ষেপ

 বহিঃসংযোগ 

বিষয়শ্রেণী:আলোকীয় দূরবীক্ষণ যন্ত্র
বিষয়শ্রেণী:চিলির জ্যোতির্বিজ্ঞান মানমন্দির
বিষয়শ্রেণী:উইকিউপাত্তে স্থানাঙ্ক আছে
বিষয়শ্রেণী:রুবিন পরিবার
বিষয়শ্রেণী:নোয়ারল্যাব
বিষয়শ্রেণী:কোকিম্বো অঞ্চলের ভবন ও স্থাপনা
বিষয়শ্রেণী:জ্যোতির্বৈজ্ঞানিক জরিপ